钦定古今图书集成/明伦汇编/官常典/第496卷 > 霍存
## 钦定古今图书集成/明伦汇编/官常典/第496卷 > 霍存

按《五代史梁臣传》：“存，洺州曲周人也。少从黄巢，巢败，
存乃降梁。存为将，骁勇善骑射。秦宗权攻汴，存以三
千人夜破张晊栅，又以骑兵破秦贤，杀三千人，败晊
于赤冈，从朱珍掠淄青，庞师古攻时溥，皆有功。朱珍
与李唐宾俱死，乃以庞师古代珍，存代唐宾以攻溥，
溥败砀山，存获其将石君和等五十人。梁攻宿州，葛”
从周引水浸之，丁会与存战城下，遂下之。从攻潞州，
与晋人遇，战马牢川，存入则当其前，出则为其殿，晋
人却，遂东攻魏，取淇门，杀三千人。梁得曹州，太祖以
存为刺史，兼诸军都指挥使。梁攻郓州，朱瑾来救。梁
诸将或劝太祖纵瑾入郓耗其食，坚壁勿战，以此可
俱弊。太祖曰：“瑾来必与时溥俱，不若遣兵邀之。”存伏
兵萧县。已而瑾果与溥俱出迷离，存发伏击之，遂败
瑾等于石佛山，存中流矢卒。太祖已即位，阅骑兵于
繁台，顾诸将曰：“使霍存在，岂劳吾亲阅邪？诸君宁复
思之乎？”他日语又如此。